title: 2013/457/EU: Neuvoston päätös, annettu 16 päivänä syyskuuta 2013 , tuomarin nimittämisestä Euroopan unionin virkamiestuomioistuimeen

text:
               18.9.2013

               FI

               Euroopan unionin virallinen lehti

               L 247/37

         NEUVOSTON PÄÄTÖS,
   annettu 16 päivänä syyskuuta 2013,
   tuomarin nimittämisestä Euroopan unionin virkamiestuomioistuimeen
   (2013/457/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 257 artiklan neljännen kohdan,
   ottaa huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
   sekä katsoo seuraavaa:

               (1)

               Euroopan unionista tehtyyn sopimukseen, Euroopan unionin toiminnasta tehtyyn sopimukseen ja Euroopan atomienergiayhteisön perustamissopimukseen liitetyn Euroopan unionin tuomioistuimen perussäännöstä tehdyn pöytäkirjan N:o 3 liitteessä I olevan 2 artiklan ja 3 artiklan 1 kohdan nojalla ja Irena BORUTAn 1 päivästä lokakuuta 2013 voimaan tulevan eroamisen johdosta olisi Euroopan unionin virkamiestuomioistuimeen, jäljempänä ’virkamiestuomioistuin’, nimitettävä tuomari 1 päivänä lokakuuta 2013 alkavaksi ja 30 päivänä syyskuuta 2019 päättyväksi kaudeksi.

               (2)

               Tätä varten julkaistiin julkinen viranhakuilmoitus (1).

               (3)

               Pöytäkirjan N:o 3 liitteessä I olevassa 3 artiklan 3 kohdassa määrätty komitea kokoontui 4 ja 5 päivänä kesäkuuta sekä 2 ja 3 päivänä heinäkuuta 2013. Keskusteltuaan asiasta komitea antoi lausunnon ehdokkaiden soveltuvuudesta virkamiestuomioistuimen tuomarin tehtävien hoitamiseen ja liitti lausuntoon luettelon ehdokkaista, joilla on tehtävään parhaiten soveltuva korkeatasoinen kokemus.

               (4)

               Mainitussa luettelossa olevista henkilöistä on näin ollen asianmukaista nimittää yksi henkilö virkamiestuomioistuimen tuomariksi 1 päivänä lokakuuta 2013 alkavaksi ja 30 päivänä syyskuuta 2019 päättyväksi kaudeksi huolehtien siitä, että virkamiestuomioistuimessa on eri jäsenvaltioiden kansalaisten sekä heidän edustamiensa oikeusjärjestelmien tasapuolinen ja mahdollisimman laaja maantieteellinen edustus,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Jesper SVENNINGSEN Euroopan unionin virkamiestuomioistuimen tuomariksi 1 päivänä lokakuuta 2013 alkavaksi ja 30 päivänä syyskuuta 2019 päättyväksi kaudeksi.
   2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 16 päivänä syyskuuta 2013.

            Neuvoston puolesta

            Puheenjohtaja

         L. LINKEVIČIUS

      (1)  EUVL C 82, 21.3.2013, s. 5.


title: Neuvoston päätös (YUTP) 2016/2382, annettu 21 päivänä joulukuuta 2016, Euroopan turvallisuus- ja puolustusakatemian (ETPA) perustamisesta ja päätöksen 2013/189/YUTP kumoamisesta

text:
               23.12.2016

               FI

               Euroopan unionin virallinen lehti

               L 352/60

         NEUVOSTON PÄÄTÖS (YUTP) 2016/2382,
   annettu 21 päivänä joulukuuta 2016,
   Euroopan turvallisuus- ja puolustusakatemian (ETPA) perustamisesta ja päätöksen 2013/189/YUTP kumoamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan, 42 artiklan 4 kohdan ja 43 artiklan 2 kohdan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 18 päivänä heinäkuuta 2005 yhteisen toiminnan 2005/575/YUTP (1) Euroopan turvallisuus- ja puolustusakatemian, jäljempänä ’ETPA’, perustamisesta. Tämä yhteinen toiminta korvattiin yhteisellä toiminnalla 2008/550/YUTP (2). Tämä yhteinen toiminta puolestaan kumottiin neuvoston päätöksellä 2013/189/YUTP (3).

               (2)

               Neuvosto hyväksyi marraskuussa 2008 Erasmus-vaihdon kaltaisen nuorten upseerien vaihtoa koskevan eurooppalaisen aloitteen (4) ja sopi, että täytäntöönpanotyöryhmä kokoontuisi ETPA:n akateemisen johtokunnan puitteissa.

               (3)

               ETPA:n johtokomitea hyväksyi 15 päivänä heinäkuuta 2016 suosituksia ETPA:n tulevista toimintalinjoista.

               (4)

               ETPA:n puitteissa harjoitetaan YTPP:n/YUTP:n alan koulutustoimintaa muun muassa konfliktien vakauttamisen ja ratkaisemisen sekä kestävän kehityksen edellytysten aloilla.

               (5)

               Vaikka ETPA:n henkilöstön olisi oltava pääasiassa sen palvelukseen määräaikaisesti siirrettyä henkilöstöä, hallinto- ja talousavustajan toimi saattaa olla tarpeen täyttää sopimussuhteisella työntekijällä.

               (6)

               Neuvoston päätöksen 2010/427/EU (5) mukaisesti Euroopan ulkosuhdehallinnon (EUH) olisi annettava ETPA:lle se tuki, josta neuvoston pääsihteeristö aikaisemmin huolehti,

         ON HYVÄKSYNYT TÄMÄN PÄÄTÖKSEN:
   I LUKU

      PERUSTAMINEN, TOIMINTA-AJATUS, TAVOITTEET JA TEHTÄVÄT

   1 artikla
   Perustaminen
   Perustetaan Euroopan turvallisuus- ja puolustusakatemia (ETPA).
   2 artikla
   Toiminta-ajatus
   ETPA tarjoaa yhteisen ulko- ja turvallisuuspolitiikan (YUTP) laajemmissa puitteissa unionin yhteisen turvallisuus- ja puolustuspolitiikan (YTPP) alan Euroopan tason koulutusta, jonka tavoitteena on kehittää ja edistää YTPP:hen ja YUTP:hen liittyvää yhteisymmärrystä siviili- ja sotilashenkilöstön parissa sekä selvittää parhaat käytänteet YTPP:n ja YUTP:n alan eri kysymyksissä ja tehdä niitä tunnetuksi koulutustoimintansa, jäljempänä ’ETPA:n koulutustoiminta’, kautta.
   3 artikla
   Tavoitteet
   ETPA:lla on seuraavat tavoitteet:

               a)

               kehittää edelleen yhteistä eurooppalaista turvallisuus- ja puolustuskulttuuria unionissa ja edistää Euroopan unionista tehdyn sopimuksen 21 artiklan 1 kohdassa asetettuja periaatteita unionin ulkopuolella;

               b)

               edistää YTPP:n mieltämistä olennaiseksi osaksi yhteistä ulko- ja turvallisuuspolitiikkaa;

               c)

               kouluttaa unionin elimiä varten osaavaa henkilöstöä, joka kykenee työskentelemään tehokkaasti kaikissa YTPP:hen ja YUTP:hen kuuluvissa asioissa;

               d)

               kouluttaa jäsenvaltioiden hallintoja ja esikuntia varten osaavaa henkilöstöä, joka tuntee unionin politiikat, toimielimet ja menettelyt YTPP:n ja YUTP:n alalla;

               e)

               tarjota YTPP-operaatioiden henkilöstölle yhteinen käsitys YTPP-operaatioiden toimintaperiaatteista ja tunne yhteisestä eurooppalaisesta identiteetistä;

               f)

               tarjota YTPP-operaatioiden koulutustarpeita vastaavaa koulutusta;

               g)

               tukea unionin kumppanuuksia YTPP:n ja YUTP:n alalla, erityisesti kumppanuuksia YTPP-operaatioihin osallistuvien maiden kanssa;

               h)

               tukea siviilikriisinhallintaa muun muassa konfliktineston sekä kestävän kehityksen edellytysten luomisen tai ylläpitämisen aloilla;

               i)

               edistää nuorten upseerien vaihtoa koskevaa eurooppalaista aloitetta;

               j)

               edistää koulutustoimintaan osallistuvien henkilöiden välisiä ammatillisia suhteita ja yhteyksiä.

         Tarvittaessa on kiinnitettävä huomiota siihen, että toiminnat ovat yhdenmukaisia muiden unionin toimintojen kanssa.
   4 artikla
   ETPA:n tehtävät
   1.   ETPA:n tärkeimpiin tehtäviin kuuluu sen toiminta-ajatuksen ja tavoitteiden mukaisesti järjestää ja toteuttaa ETPA:n koulutustoimintaa YTPP:n ja YUTP:n alalla.
   2.   ETPA:n koulutustoimintaan kuuluvat:

               a)

               perus- ja jatkotason kurssit, jotka edistävät YTPP:n ja YUTP:n yleistä ymmärtämistä;

               b)

               johtajuutta kehittävät kurssit;

               c)

               YTPP-operaatioita suoraan tukevat kurssit, mukaan lukien lähettämistä edeltävä ja operaation aikana annettava koulutus;

               d)

               EU:n kumppanuuksia ja YTPP-operaatioihin osallistuvia maita tukevat kurssit;

               e)

               siviili- ja sotilaskoulutusta tukevat moduulit YTPP:n ja YUTP:n alalla;

               f)

               YTPP:n ja YUTP:n alan kurssit, seminaarit ja konferenssit tietyille kohderyhmille tai tietyistä aiheista;

               g)

               nuorten upseerien vaihtoa koskevan eurooppalaisen aloitteen puitteissa toteutettavat Erasmus-ohjelman innoittamat yhteiset moduulit.

         ETPA tukee ja edistää myös eurooppalaisia lukukausia ja yhteisiä maisterintutkintoja, vaikkeivät ne virallisesti kuulukaan ETPA:n koulutustoimintaan, ensimmäisessä alakohdassa tarkoitettuja yhteisiä moduuleja hyödyntämällä.
   Jäljempänä 9 artiklassa tarkoitettu johtokomitea, jäljempänä ’johtokomitea’, päättää muun koulutuksen järjestämisestä.
   3.   Edellä 2 kohdassa tarkoitettujen toimintojen lisäksi ETPA erityisesti:

               a)

               tukee 5 artiklan 1 kohdassa tarkoitettuun verkostoon, jäljempänä ’verkosto’, osallistuvien laitosten välisten suhteiden muodostamista;

               b)

               ylläpitää ja kehittää verkko-oppimisen järjestelmää YTPP:n ja YUTP:n alan koulutustoiminnan tueksi tai, poikkeuksellisissa olosuhteissa, käytettäväksi itsenäisenä koulutustoimintana;

               c)

               kehittää ja tuottaa koulutusaineistoa YTPP:n ja YUTP:n alalla hyödyntäen myös olemassa olevaa alaan liittyvää aineistoa;

               d)

               tukee koulutukseen osallistuneiden alumniyhdistystä;

               e)

               tukee YTPP:n ja YUTP:n alan vaihto-ohjelmia jäsenvaltioiden koulutuslaitosten välillä;

               f)

               toimii Goalkeeper-hankkeen Schoolmaster-moduulin hallinnoijana ja osallistuu tämän moduulin kautta unionin vuotuiseen YTPP:n alan koulutusohjelmaan;

               g)

               tukee konfliktinestoon, siviilikriisinhallintaan, kestävän kehityksen edellytysten luomiseen tai ylläpitämiseen ja turvallisuusalan uudistusta koskeviin aloitteisiin liittyvän koulutuksen hallinnointia sekä edistää kyberturvallisuutta ja tietoisuutta hybridiuhkista;

               h)

               järjestää ja toteuttaa vuotuisen verkostoitumiskonferenssin, jossa jäsenvaltioiden koulutuslaitosten ja ministeriöiden sekä tarvittaessa niiden ulkopuolisten koulutusalan toimijoiden YTPP:n alan siviili- ja sotilaskoulutuksen asiantuntijat kokontuvat yhteen;

               i)

               ylläpitää suhteita asiaankuuluviin toimijoihin vapauden, turvallisuuden ja oikeuden alalla ja kehitysyhteistyön alalla sekä asiaan liittyviin kansainvälisiin järjestöihin.

         II LUKU

      RAKENNE

   5 artikla
   Verkosto
   1.   ETPA toimii verkostona, johon kuuluvat jäsenvaltioiden yksilöimät siviili- ja sotilasalan laitokset, koulutuslaitokset, akatemiat, yliopistot, instituutiot ja muut turvallisuus- ja puolustuspolitiikan alaan kuuluvia kysymyksiä unionissa käsittelevät toimijat sekä Euroopan unionin turvallisuusalan tutkimuslaitos (EUTT).
   ETPA luo läheiset yhteydet unionin toimielimiin ja asiaan liittyviin unionin virastoihin, erityisesti

               a)

               EU:n lainvalvontakoulutusvirastoon (CEPOL);

               b)

               Euroopan raja- ja merivartiovirastoon (Frontex);

               c)

               Euroopan puolustusvirastoon;

               d)

               Euroopan unionin satelliittikeskukseen; ja

               e)

               Euroopan poliisivirastoon (Europol).

         2.   Tapauksen mukaan kansainväliset, hallitustenväliset, valtiolliset ja valtiosta riippumattomat järjestöt voivat saada verkostoon kuuluvan yhteistyökumppanin aseman, jota koskevat yksityiskohtaiset järjestelyt sovitaan johtokomiteassa.
   3.   Kokonaisvastuu ETPA:n toiminnasta on unionin ulkoasioiden ja turvallisuuspolitiikan korkealla edustajalla, jäljempänä ’korkea edustaja’.
   6 artikla
   Euroopan unionin turvallisuusalan tutkimuslaitoksen rooli
   1.   EUTT, joka on osa ETPA:n verkostoa, toimii yhteistyössä ETPA:n kanssa tarjoamalla omien valmiuksiensa rajoissa asiantuntemustaan ja tiedonkeruuvalmiuksiaan käytettäväksi ETPA:n koulutustoiminnassa muun muassa toimittamalla EUTT:n julkaisuja.
   2.   Erityisesti EUTT järjestää EUTT:n tutkijoiden pitämiä luentoja ja osallistuu ETPA:n verkko-oppimisen sisällön kehittämiseen.
   3.   EUTT tukee myös ETPA:n alumniyhdistystä.
   7 artikla
   Oikeuskelpoisuus
   1.   ETPA:lla on tarvittava oikeuskelpoisuus, jotta se voi

               a)

               suorittaa tehtävänsä ja saavuttaa tavoitteensa;

               b)

               tehdä toimintansa kannalta tarpeellisia sopimuksia ja hallinnollisia järjestelyjä muun muassa henkilöstön määräaikaisten siirtojen täytäntöönpanemiseksi ja sopimussuhteisten työntekijöiden palvelukseen ottamiseksi; hankkia tarvikkeita, erityisesti opetusvälineitä;

               c)

               pitää pankkitilejä; ja

               d)

               esiintyä oikeudenkäynnin osapuolena.

         2.   ETPA:n tekemiin sopimuksiin mahdollisesti perustuva vastuu katetaan sen 16 ja 17 artiklan nojalla käytettävissä olevista varoista.
   8 artikla
   Rakenne
   ETPA:lle luodaan seuraava rakenne:

               a)

               johtokomitea, joka vastaa ETPA:n koulutustoiminnan yleisestä koordinoinnista ja ohjauksesta;

               b)

               toimeenpaneva akateeminen johtokunta, jäljempänä ’johtokunta’, joka vastaa ETPA:n koulutustoiminnan laadun ja johdonmukaisuuden varmistamisesta;

               c)

               ETPA:n johtaja, jäljempänä ’johtaja’, joka on ETPA:n ainoa laillinen edustaja ja vastaa ETPA:n talous- ja hallintoasioista sekä ETPA:n toiminnan järjestämistä ja hallinnointia koskevien neuvojen antamisesta komitealle ja johtokunnalle;

               d)

               ETPA:n sihteeristö, jäljempänä ’sihteeristö’, joka avustaa johtajaa hänen tehtäviensä suorittamisessa ja erityisesti auttaa johtokuntaa varmistamaan ETPA:n koulutustoiminnan yleisen laadun ja johdonmukaisuuden.

         9 artikla
   Johtokomitea
   1.   Johtokomitea, joka koostuu kunkin jäsenvaltion nimeämästä edustajasta, on ETPA:n päätöksentekoelin. Kutakin komitean jäsentä voi edustaa tai hänellä voi olla mukanaan varajäsen.
   2.   Johtokomitean jäsenillä voi olla komitean kokouksissa apunaan asiantuntijoita.
   3.   Johtokomitean puheenjohtajana toimii korkean edustajan nimeämä edustaja, jolla on alan kokemusta. Johtokomitea kokoontuu vähintään neljä kertaa vuodessa.
   4.   Unioniin liittyvien maiden edustajat voivat osallistua johtokomitean kokouksiin aktiivisina tarkkailijoina.
   5.   Johtaja, muut ETPA:n henkilöstön jäsenet, johtokunnan puheenjohtaja ja tarvittaessa sen eri kokoonpanojen puheenjohtajat sekä komission ja muiden EU:n toimielinten, mukaan lukien EUH:n, edustajat osallistuvat johtokomitean kokouksiin ilman äänioikeutta.
   6.   Johtokomitean tehtävänä on:

               a)

               hyväksyä ja tarkistaa säännöllisesti ETPA:n koulutustoiminta, joka kuvastaa sovittuja ETPA-koulutuksen vaatimuksia;

               b)

               hyväksyä ETPA:n kunkin lukuvuoden ohjelma;

               c)

               valita ja priorisoida ETPA:n puitteissa toteutettavat koulutustoiminnot ottaen huomioon ETPA:n käytettävissä olevat resurssit ja yksilöidyt koulutusvaatimukset;

               d)

               valita yksi tai useampi jäsenvaltio, jossa ETPA:n koulutustoiminta järjestetään, ja koulutustoiminnan toteuttavat laitokset;

               e)

               päättää tiettyjen ETPA:n koulutustoimintojen avaamisesta kolmansille maille poliittisen ja turvallisuuskomitean asettaman yleisen poliittisen kehyksen puitteissa;

               f)

               hyväksyä opetussuunnitelmat kaikkea ETPA:n koulutustoimintaa varten;

               g)

               ottaa huomioon kurssien arviointiraportit;

               h)

               ottaa huomioon asianomaisille neuvoston elimille toimitettava ETPA:n koulutustoimintaa koskeva yleinen vuosikertomus ja hyväksyä siinä esitetyt suositukset;

               i)

               antaa yleistä ohjausta johtokunnalle sen työtä varten;

               j)

               nimittää toimeenpanevan akateemisen johtokunnan ja sen eri kokoonpanojen puheenjohtajat;

               k)

               tehdä ETPA:n toimintaa koskevat tarvittavat päätökset, mikäli niitä ei ole osoitettu muiden elinten tehtäväksi;

               l)

               hyväksyä vuotuinen talousarvio ja mahdolliset lisätalousarviot johtajan ehdotuksesta;

               m)

               hyväksyä vuosittainen tilinpäätös ja myöntää johtajalle vastuuvapaus;

               n)

               hyväksyä ETPA:n menojen hallinnointiin sovellettavia muita sääntöjä;

               o)

               hyväksyä mahdolliset komission, EUH:n, jonkin unionin viraston tai jäsenvaltion kanssa tehtävät rahoitussopimukset ja tekniset järjestelyt, jotka koskevat ETPA:n menojen rahoittamista tai niiden toteuttamista;

               p)

               osallistua johtajan valintamenettelyyn 11 artiklan 3 kohdan mukaisesti.

         7.   Johtokomitea hyväksyy työjärjestyksensä.
   8.   Lukuun ottamatta ETPA:n menoihin ja niiden rahoitukseen sovellettavien varainhoitosääntöjen 2 artiklan 6 kohdassa säädettyä tapausta, johtokomitea tekee päätöksensä määräenemmistöllä, siten kuin se on määriteltynä Euroopan unionista tehdyn sopimuksen 16 artiklan 4 kohdassa.
   10 artikla
   Toimeenpaneva akateeminen johtokunta
   1.   Johtokunta muodostuu niiden siviili- ja sotilasalan laitosten ja muiden toimijoiden johtavista edustajista, jotka jäsenvaltiot ovat yksilöineet tukemaan ETPA:n koulutustoimintaa, sekä EUTT:n johtajasta tai hänen edustajastaan.
   2.   Johtokomitea nimeää johtokunnan puheenjohtajan johtokunnan jäsenten joukosta.
   3.   Komission ja EUH:n edustajat kutsutaan osallistumaan johtokunnan kokouksiin.
   4.   Verkostoon kuuluvien yhteistyökumppanien johtavat edustajat kutsutaan osallistumaan johtokunnan kokouksiin aktiivisina tarkkailijoina.
   5.   Johtokunnan kokouksiin voidaan kutsua tarkkailijoiksi akateemisia asiantuntijoita ja johtavia virkamiehiä unionin ja jäsenvaltioiden laitoksista. Johtokunnan kokouksiin voidaan tarvittaessa ja tapauskohtaisesti kutsua osallistumaan akateemisia asiantuntijoita ja johtavia virkamiehiä edustamistaan laitoksista, jotka eivät ole verkoston jäseniä.
   6.   Johtokunnan tehtävänä on:

               a)

               antaa johtokomitealle akateemisia neuvoja ja suosituksia;

               b)

               panna täytäntöön hyväksytty lukuvuoden opetusohjelma verkoston avulla;

               c)

               valvoa verkko-oppimisen järjestelmää;

               d)

               laatia opetussuunnitelmia kaikkea ETPA:n koulutustoimintaa varten;

               e)

               varmistaa ETPA:n koulutustoiminnan yleinen koordinointi kaikkien laitosten kesken;

               f)

               arvioida edellisenä lukuvuonna toteutetun koulutustoiminnan tasoa;

               g)

               antaa johtokomitealle ehdotuksia seuraavan lukuvuoden koulutustoimintaa varten;

               h)

               varmistaa kaiken ETPA:n koulutustoiminnan järjestelmällinen arviointi ja hyväksyä kurssien arviointiraportit;

               i)

               osallistua ETPA:n toimintaa koskevan yleisen vuosikertomuksen laadintaan;

               j)

               tukea Erasmus-ohjelman innoittaman nuorten upseerien vaihtoa koskevan eurooppalaisen aloitteen täytäntöönpanoa.

         7.   Johtokunta voi tehtäviensä suorittamiseksi kokoontua erilaisissa hankekohtaisissa kokoonpanoissa. Johtokomitea hyväksyy nämä kokoonpanot ja johtokunta laatii näiden kokoonpanojen muodostamista ja toimintaa koskevat säännöt ja järjestelyt. Kukin kokoonpano raportoi toiminnastaan johtokunnalle vähintään kerran vuodessa, minkä jälkeen sen toimeksiantoa voidaan jatkaa.
   8.   ETPA:n sihteeristön jäsen tukee ja avustaa johtokuntaa sen kaikissa kokoonpanoissa. Hän osallistuu kokouksiin ilman äänioikeutta. Ellei muita ehdokkaita löydy, hän voi samalla toimia kokousten puheenjohtajana.
   9.   Johtokomitea hyväksyy johtokunnan ja sen kunkin kokoonpanon työjärjestyksen.
   11 artikla
   Johtaja
   1.   Johtaja

               a)

               vastaa ETPA:n toiminnoista;

               b)

               on ETPA:n ainoa laillinen edustaja;

               c)

               vastaa ETPA:n talous- ja hallintoasioista;

               d)

               neuvoo johtokomiteaa ja johtokuntaa ja tukee näiden työtä; ja

               e)

               toimii ETPA:n edustajana verkoston puitteissa ja sen ulkopuolella toteutettavassa koulutustoiminnassa.

         2.   Johtajan tehtävään esitettävien ehdokkaiden on oltava henkilöitä, joilla on pitkäaikainen tunnustettu asiantuntemus ja kokemus koulutuksen alalla. Jäsenvaltiot voivat esittää ehdokkaita johtajaksi. Sovellettavien sääntöjen mukaisesti unionin toimielinten ja EUH:n henkilöstöön kuuluvat voivat hakea tätä tehtävää.
   3.   Esivalintaprosessin järjestämisestä vastaa korkea edustaja. Esivalintalautakunta muodostuu kolmesta EUH:n edustajasta. Sen puheenjohtajana on johtokomitean puheenjohtaja. Esivalinnan tulosten perusteella korkea edustaja toimittaa johtokomitealle suosituksen, joka sisältää luettelon ainakin kolmesta ensisijalle asetetusta ehdokkaasta, jossa he ovat esivalintalautakunnan päättämässä paremmuusjärjestyksessä. Vähintään puolet luettelossa olevista ehdokkaista olisi oltava jäsenvaltioista. Ehdokkaat esittelevät ETPA:a koskevan visionsa johtokomitealle, minkä jälkeen jäsenvaltioita pyydetään asettamaan ehdokkaat paremmuusjärjestykseen kirjallisessa salaisessa äänestyksessä. Korkea edustaja nimittää johtajan EUH:n henkilöstön jäseneksi.
   4.   Johtajan tehtävinä on erityisesti

               a)

               toteuttaa kaikki tarvittavat toimenpiteet, mukaan lukien sisäisten hallinnollisten ohjeiden antaminen ja tiedonantojen julkaiseminen, varmistaakseen ETPA:n toimintojen tehokkuuden;

               b)

               laatia johtokunnan ehdotusten pohjalta alustavan ehdotuksen ETPA:n vuosikertomukseksi sekä alustavan ehdotuksen ETPA:n työohjelmaksi, jotka esitetään johtokomitealle;

               c)

               koordinoida ETPA:n työohjelman täytäntöönpanoa;

               d)

               pitää yhteyttä asiaan kuuluviin viranomaisiin jäsenvaltioissa;

               e)

               pitää yhteyttä ulkopuolisiin koulutusalan toimijoihin YTPP:n ja YUTP:n alalla;

               f)

               tehdä tarvittaessa ETPA:n koulutustoimintaa koskevia teknisiä järjestelyjä asiaan kuuluvien viranomaisten ja koulutusalan toimijoiden kanssa YTPP:n ja YUTP:n alalla;

               g)

               hoitaa johtokomitean hänelle mahdollisesti osoittamat muut tehtävät.

         5.   Johtaja vastaa ETPA:n talous- ja hallintoasioista ja erityisesti:

               a)

               laatii ja toimittaa talousarvioluonnokset johtokomitealle;

               b)

               hyväksyy talousarviot sen jälkeen, kun johtokomitea on ne hyväksynyt;

               c)

               on ETPA:n talousarvion tulojen ja menojen hyväksyjä;

               d)

               avaa yhden tai useamman pankkitilin ETPA:n puolesta;

               e)

               neuvottelee, toimittaa johtokomitealle ja tekee taloudellisia sopimuksia ja/tai teknisiä järjestelyjä komission, EUH:n tai jäsenvaltion kanssa ETPA:n rahoituksen ja/tai varainkäytön alalla;

               f)

               valitsee sihteeristön henkilöstön valintalautakunnan avustamana;

               g)

               neuvottelee ja allekirjoittaa ETPA:n puolesta kirjeenvaihdon, joka koskee henkilökunnan määräaikaista siirtämistä ETPA:n sihteeristön palvelukseen;

               h)

               neuvottelee ja allekirjoittaa ETPA:n puolesta ETPA:n talousarviosta maksettavan henkilöstön työsopimukset;

               i)

               yleisesti edustaa ETPA:a kaikissa niissä oikeudellisissa toimissa, joilla on taloudellisia vaikutuksia;

               j)

               toimittaa johtokomitealle ETPA:n tilinpäätökset.

         6.   Johtaja vastaa toiminnastaan johtokomitealle.
   12 artikla
   ETPA:n sihteeristö
   1.   Sihteeristö avustaa johtajaa hänen tehtäviensä suorittamisessa.
   2.   Sihteeristö tukee johtokomiteaa, johtokuntaa, mukaan lukien sen kokoonpanot, ja laitoksia ETPA:n koulutustoiminnan hallinnoinnissa, koordinoinnissa ja järjestämisessä.
   3.   Sihteeristö tukee ja avustaa johtokuntaa ETPA:n koulutustoiminnan yleisen laadun ja johdonmukaisuuden sekä sen varmistamisessa, että koulutustoiminta säilyy unionin poliittisen kehityksen mukaisena. Se auttaa erityisesti varmistamaan, että kaikissa koulutustoiminnan tarjonnan vaiheissa, alkaen opetussuunnitelman laatimisesta ja metodologisen lähestymistavan sisällöstä, noudatetaan mahdollisimman korkeita vaatimuksia.
   4.   Kukin ETPA:n verkoston muodostavista laitoksista nimeää yhteyshenkilön, jonka tehtävänä on yhteydenpito sihteeristöön ETPA:n koulutustoiminnan järjestämiseen liittyvissä organisatorisissa ja hallinnollisissa kysymyksissä.
   5.   Sihteeristö toimii tiiviissä yhteistyössä komission ja EUH:n kanssa.
   13 artikla
   ETPA:n henkilöstö
   1.   ETPA:n henkilöstö muodostuu:

               a)

               unionin toimielinten, EUH:n ja unionin virastojen ETPA:n palvelukseen määräaikaisesti siirtämästä henkilöstöstä;

               b)

               jäsenvaltioiden ETPA:n palvelukseen määräaikaisesti siirtämistä kansallisista asiantuntijoista;

               c)

               sopimussuhteisesta henkilöstöstä, jos hallinto- ja talousavustajan tehtävään ei ole löydetty yhtään kansallista asiantuntijaa ja jos johtokomitea on antanut tähän hyväksyntänsä.

         2.   ETPA voi ottaa vastaan harjoittelijoita ja vierailevia tutkijoita.
   3.   ETPA:n henkilöstön määrästä päättää johtokomitea ottaen huomioon seuraavan vuoden talousarvion, ja henkilöstön määrällä on suora yhteys 4 artiklassa määriteltyjen ETPA:n koulutustoiminnan ja muiden tehtävien määrään.
   4.   EUH:n palvelukseen määräaikaisesti siirrettyihin kansallisiin asiantuntijoihin sovellettavista säännöistä annettua korkean edustajan päätöstä (6) sovelletaan soveltuvin osin jäsenvaltioiden ETPA:n palvelukseen määräaikaisesti siirtämiin kansallisiin asiantuntijoihin. Unionin henkilöstösääntöjä sovelletaan edelleen Euroopan unionin toimielinten ETPA:n palvelukseen määräaikaisesti siirtämään henkilöstöön, myös ETPA:n talousarviosta maksettavaan sopimussuhteiseen henkilöstöön.
   5.   Johtokomitea määrittää tarvittaessa korkean edustajan ehdotuksesta harjoittelijoita ja vierailevia tutkijoita koskevat ehdot.
   6.   ETPA:n henkilöstö ei voi tehdä sopimuksia eikä sitoutua minkäänlaisiin rahoitusvelvoitteisiin ETPA:n puolesta ilman johtajan ennakolta antamaa kirjallista lupaa.
   III LUKU

      RAHOITUS

   14 artikla
   Luontoissuoritukset koulutustoimintaa varten
   1.   Kukin jäsenvaltio, unionin toimielin, unionin virasto ja laitos sekä EUH vastaa kaikista sen ETPA:an osallistumisesta aiheutuvista kuluista, mukaan lukien palkat, lisät, matkakulut ja päivärahat sekä ETPA:n koulutustoiminnalle annettavan organisatorisen ja hallinnollisen tuen kustannukset.
   2.   Kukin ETPA:n koulutustoimintaan osallistuva henkilö vastaa kaikista osallistumisestaan aiheutuvista kustannuksista.
   15 artikla
   EUH:n antama tuki
   1.   EUH vastaa kustannuksista, jotka aiheutuvat johtajan ja sihteeristön toiminnan järjestämisestä EUH:n tiloissa, mukaan lukien tietotekniikkaan liittyvät kustannukset sekä johtajan ja yhden avustajan määräaikaisesta siirtämisestä ETPA:n sihteeristön palvelukseen.
   2.   EUH antaa ETPA:lle tämän henkilöstön palvelukseen ottamiseksi ja hallinnoimiseksi sekä talousarvion toteuttamiseksi tarvitseman hallinnollisen tuen.
   16 artikla
   Rahoitusosuus unionin talousarviosta
   1.   ETPA saa vuotuisen tai monivuotisen rahoitusosuuden Euroopan unionin yleisestä talousarviosta. Tällä rahoitusosuudella voidaan kattaa erityisesti koulutustoiminnan tukemiseen ja jäsenvaltioiden ETPA:n palvelukseen määräaikaisesti siirtämiin kansallisiin asiaintuntijoihin sekä yhteen sopimussuhteiseen työntekijään liittyviä kustannuksia.
   2.   Rahoitusohje, jonka on tarkoitus kattaa ETPA:n menot 1 päivänä tammikuuta 2017 alkavana ja 31 päivänä joulukuuta 2017 päättyvänä kautena, on 700 000 euroa. Neuvosto päättää johtokomitean suosituksen perusteella ETPA:n menoihin tarkoitetuista rahoitusohjeista seuraavien kausien osalta.
   3.   Edellä 2 kohdassa tarkoitetun neuvoston päätöksen jälkeen johtaja neuvottelee komission kanssa tehtävän rahoitussopimuksen.
   17 artikla
   Vapaaehtoiset rahoitusosuudet
   1.   ETPA voi ottaa jäsenvaltioilta ja laitoksilta tai muilta lahjoittajilta vastaan vapaaehtoisia rahoitusosuuksia tietyn toiminnan rahoittamista varten ja hallinnoida niitä. ETPA:n on osoitettava tällaiset rahoitusosuudet tiettyihin käyttötarkoituksiin.
   2.   Johtaja neuvottelee 1 kohdassa tarkoitettuja rahoitusosuuksia koskevat tekniset järjestelyt.
   18 artikla
   Hankkeiden toteutus
   1.   ETPA voi hakea tutkimus- ja muita hankkeita YUTP:n alalla. ETPA voi toimia hankekoordinaattorina tai jäsenenä. Johtaja voidaan ottaa osaksi tällaisen hankkeen ”neuvoa-antavaa lautakuntaa”. Hän voi delegoida tämän tehtävän jollekin toimeenpanevan akateemisen johtokunnan kokoonpanon puheenjohtajalle tai ETPA:n sihteeristön jäsenelle.
   2.   Tällaisista hankkeista saatava rahoitusosuus on esitettävä ETPA:n (lisä)talousarviossa, osoitettava käyttötarkoitukseensa ja käytettävä ETPA:n tehtävien ja tavoitteiden mukaisesti.
   19 artikla
   Varainhoitosäännöt
   ETPA:n menoihin ja niiden rahoitukseen sovelletaan liitteessä olevia varainhoitosääntöjä.
   IV LUKU

      MUUT SÄÄNNÖKSET

   20 artikla
   Osallistuminen ETPA:n koulutustoimintaan
   1.   Kaikkien jäsenvaltioiden ja liittyvien valtioiden kansalaiset voivat osallistua kaikkeen ETPA:n koulutustoimintaan. Koulutuksen järjestävien ja sen toteuttavien laitosten on varmistettava, että tätä periaatetta sovelletaan poikkeuksetta.
   2.   ETPA:n koulutustoimintaan, erityisesti 4 artiklan 2 kohdan d alakohdassa tarkoitettuun koulutustoimintaan, voivat periaatteessa osallistua myös unionin jäsenehdokasvaltioiden ja soveltuvin osin muiden kolmansien maiden kansalaiset ja järjestöt.
   3.   Osallistujien on oltava siviili-, diplomaatti-, poliisi- tai sotilashenkilöstöä, joka käsittelee tehtäviensä yhteydessä YTPP:n ja YUTP:n alan näkökohtia, ja YTPP-operaatioihin lähetettyjä asiantuntijoita.
   ETPA:n koulutustoimintaan voidaan kutsua osallistumaan muun muassa kansainvälisten järjestöjen, valtioista riippumattomien järjestöjen, akateemisten oppilaitosten ja tiedotusvälineiden sekä liike-elämän edustajia.
   4.   ETPA:n kurssin suorittaneelle osanottajalle myönnetään korkean edustajan allekirjoittama todistus. Johtokomitea tarkastelee säännöllisesti uudelleen todistusta koskevia yksityiskohtia. Jäsenvaltiot ja unionin toimielimet tunnustavat todistuksen.
   21 artikla
   Yhteistyö
   ETPA toimii yhteistyössä muun muassa 5 artiklan 2 kohdassa tarkoitettujen kansainvälisten järjestöjen ja muiden alan toimijoiden, kuten kolmansien maiden kansallisten koulutuslaitosten, kanssa, ja käyttää hyväkseen niiden asiantuntemusta.
   22 artikla
   Turvallisuussäännöt
   ETPA:an sovelletaan neuvoston päätöksessä 2013/488/EU (7) säädettyjä säännöksiä.
   V LUKU

      LOPPUSÄÄNNÖKSET

   23 artikla
   Jatkuvuus
   Päätöksen 2013/189/YUTP täytäntöönpanoa varten hyväksytyt säännöt ja määräykset pysyvät voimassa tämän päätöksen täytäntöönpanon yhteydessä siltä osin, kuin ne ovat yhteensoveltuvia tämän päätöksen kanssa ja kunnes ne muutetaan tai kumotaan.
   24 artikla
   Kumoaminen
   Kumotaan päätös 2013/189/YUTP.
   25 artikla
   Voimaantulo ja voimassaolon päättyminen
   1.   Tämä päätös tulee voimaan 1 päivänä tammikuuta 2017. Sitä tarkastellaan uudelleen tarvittaessa ja joka tapauksessa viimeistään kuusi kuukautta ennen sen voimassaolon päättymistä.
   2.   Tämän päätöksen voimassaolo päättyy 2 päivänä tammikuuta 2021.

      Tehty Brysselissä 21 päivänä joulukuuta 2016.

            Neuvoston puolesta

            Puheenjohtaja

         M. LAJČÁK

      (1)  Neuvoston yhteinen toiminta 2005/575/YUTP, 18 päivältä heinäkuuta 2005, Euroopan turvallisuus- ja puolustusakatemian (ETPA) perustamisesta (EUVL L 194, 26.7.2005, s. 15).

      (2)  Neuvoston yhteinen toiminta 2008/550/YUTP, hyväksytty 23 päivänä kesäkuuta 2008, Euroopan turvallisuus- ja puolustusakatemian (ETPA) perustamisesta sekä yhteisen toiminnan 2005/575/YUTP kumoamisesta (EUVL L 176, 4.7.2008, s. 20).

      (3)  Neuvoston päätös 2013/189/YUTP, annettu 22 päivänä huhtikuuta 2013, Euroopan turvallisuus- ja puolustusakatemian (ETPA) perustamisesta sekä yhteisen toiminnan 2008/550/YUTP kumoamisesta (EUVL L 112, 24.4.2013, s. 22).

      (4)  Neuvoston päätelmät ETPP:stä, ulkosuhteiden neuvoston 2903. istunto.

      (5)  Neuvoston päätös 2010/427/EU, annettu 26 päivänä heinäkuuta 2010, Euroopan ulkosuhdehallinnon organisaatiosta ja toiminnasta (EUVL L 201, 3.8.2010, s. 30).

      (6)  Unionin ulkoasioiden ja turvallisuuspolitiikan korkean edustajan päätös, annettu 23 päivästä maaliskuuta 2011, Euroopan ulkosuhdehallinnon palvelukseen määräaikaisesti siirrettyihin kansallisiin asiantuntijoihin sovellettavista säännöistä (EUVL C 12, 14.1.2012, s. 8).

      (7)  Neuvoston päätös 2013/488/EU, annettu 23 päivänä syyskuuta 2013, EU:n turvallisuusluokiteltujen tietojen suojaamista koskevista turvallisuussäännöistä (EUVL L 274, 15.10.2013, s. 1).

      LIITE

         ETPA:n menoihin ja niiden rahoitukseen sovellettavat varainhoitosäännöt

      1 artikla
      Talousarviota koskevat periaatteet
      1.   Euromääräisenä laadittava ETPA:n talousarvio on säädös, jolla ennakoidaan ja hyväksytään kullekin varainhoitovuodelle kaikki ETPA:n tulot ja kaikki ETPA:n rahoittamat menot.
      2.   Talousarvioon otettujen tulojen ja menojen on oltava tasapainossa.
      3.   Mitään ETPA:n tuloa tai menoa ei voida toteuttaa muutoin kuin osoittamalla se tiettyyn budjettikohtaan.
      2 artikla
      Talousarvioiden vahvistaminen
      1.   Johtaja laatii vuosittain talousarvioesityksen seuraavaksi varainhoitovuodeksi, joka alkaa 1 päivänä tammikuuta ja päättyy 31 päivänä joulukuuta samana vuonna. Talousarvioesitykseen sisällytetään ETPA:n rahoittamien menojen kattamiseksi kyseisellä kaudella tarvittavat määrärahat ja arvio näiden menojen kattamiseen tarvittavista tuloista.
      2.   Määrärahat jaotellaan tarvittaessa laatunsa tai käyttötarkoituksensa mukaan lukuihin ja momentteihin. Talousarvioesitykseen sisältyy momenteittain eritelty selvitysosa.
      3.   Tulot muodostuvat jäsenvaltioiden tai muiden lahjoittajien vapaaehtoisista rahoitusosuuksista sekä Euroopan unionin talousarviosta maksettavasta vuotuisesta rahoitusosuudesta.
      4.   Johtaja toimittaa yksityiskohtaisen talousarviokertomuksen edeltävältä varainhoitovuodelta viimeistään 31 päivänä maaliskuuta. Hän toimittaa seuraavaa varainhoitovuotta koskevan talousarvioesityksen johtokomitealle viimeistään 31 päivänä heinäkuuta.
      5.   Johtokomitea hyväksyy talousarvioesityksen viimeistään 31 päivänä lokakuuta.
      6.   Jos ETPA:lle myönnetään unionin yleisestä talousarviosta monivuotinen rahoitusosuus, johtokomitean on hyväksyttävä vuotuinen talousarvio yksimielisesti.
      3 artikla
      Määrärahojen siirrot
      Odottamattomissa olosuhteissa johtaja voi päättää budjettikohtien välillä tehtävistä, 16 artiklassa tarkoitettua rahoitusosuutta koskevien määrärahojen siirroista, jotka voivat olla enintään 25 prosenttia näistä budjettikohdista; johtajan on ilmoitettava johtokomitealle tällaisista siirroista. Budjettikohtien väliset määrärahojen siirrot, jotka ovat yli 25 prosenttia budjettikohdista, on toimitettava johtokomitean hyväksyttäviksi lisätalousarviossa.
      4 artikla
      Määrärahojen siirrot varainhoitovuodelta toiselle
      1.   Määrärahat, jotka tarvitaan varainhoitovuoden 31 päivään joulukuuta mennessä tehtyjen oikeudellisten sitoumusten maksamiseen, siirretään seuraavalle varainhoitovuodelle.
      2.   Vapaaehtoisista rahoitusosuuksista saatavat määrärahat siirretään seuraavalle varainhoitovuodelle.
      3.   Hankkeista saatavat määrärahat siirretään seuraavalle varainhoitovuodelle.
      4.   Johtaja voi siirtää talousarvion muita määrärahoja seuraavalle varainhoitovuodelle, jos johtokomitea hyväksyy nämä siirrot.
      5.   Muut määrärahat peruutetaan varainhoitovuoden lopussa.
      5 artikla
      Talousarvion toteuttaminen ja henkilöstöhallinto
      ETPA hyödyntää talousarvionsa toteuttamisessa ja henkilöstöhallinnossa mahdollisimman pitkälti unionin olemassa olevia hallintorakenteita, erityisesti EUH:ta.
      6 artikla
      Pankkitilit
      1.   ETPA:n pankkitili tai pankkitilit avataan unionin jäsenvaltioon sijoittautuneessa ensiluokkaisessa rahoituslaitoksessa; tilin on oltava euromääräinen käyttötili tai lyhytaikainen tili.
      2.   Pankkitilejä ei saa ylittää.
      7 artikla
      Maksut
      ETPA:n pankkitililtä suoritettavat maksut edellyttävät sekä ETPA:n johtajan että ETPA:n henkilöstön toisen jäsenen allekirjoitusta.
      8 artikla
      Kirjanpito
      1.   Johtaja huolehtii siitä, että ETPA:n tulot, menot ja omaisuusluettelon osoittava kirjanpito on laadittu julkista sektoria koskevien kansainvälisesti hyväksyttyjen tilinpäätösstandardien mukaisesti.
      2.   Johtaja toimittaa johtokomitealle kutakin varainhoitovuotta koskevan tilinpäätöksen viimeistään seuraavan vuoden 31 päivänä maaliskuuta yhdessä 2 artiklan 4 kohdassa mainitun yksityiskohtaisen raportin kanssa.
      3.   Tarvittavat kirjanpitotehtävät ulkoistetaan.
      9 artikla
      Tilintarkastus
      1.   ETPA:n tilintarkastus suoritetaan vuosittain.
      2.   Tarvittavat tilintarkastuspalvelut voidaan ulkoistaa.
      3.   Tilintarkastusraportit ja 2 artiklan 4 kohdassa mainittu yksityiskohtainen raportti toimitetaan johtokomitealle.
      10 artikla
      Vastuuvapaus
      1.   Johtokomitea päättää yksityiskohtaisen raportin, vuosittaisen tilinpäätöksen ja tilintarkastusraportin perusteella, myönnetäänkö johtajalle ETPA:n talousarvion toteuttamista koskeva vastuuvapaus.
      2.   Johtaja toteuttaa kaikki aiheelliset toimet vakuuttaakseen johtokomitean siitä, että vastuuvapaus voidaan myöntää, ja ottaakseen huomioon vastuuvapauden myöntämistä koskevissa päätöksissä mahdollisesti esitetyt huomautukset.


Avis juridique important

|

31998D0553

98/553/EY: Neuvoston päätös, tehty 24 päivänä syyskuuta 1998, alueiden komitean jäsenen nimeämisestä

Virallinen lehti nro L 265 , 30/09/1998 s. 0033 - 0033

NEUVOSTON PÄÄTÖS,tehty 24 päivänä syyskuuta 1998,alueiden komitean jäsenen nimeämisestä (98/553/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 198 a artiklan,ottaa huomioon alueiden komitean jäsenten ja varajäsenten nimeämisestä 26 päivänä tammikuuta 1998 (1) tehdyn neuvoston päätöksen,sekä katsoo, ettäalueiden komiteassa on vapautunut varajäsenen paikka varajäsen Ramón García Cañalin erottua, mikä on annettu neuvostolle tiedoksi 28 päivänä heinäkuuta 1998, jaottaa huomioon Espanjan hallituksen ehdotuksen,ON PÄÄTTÄNYT SEURAAVAA:Ainoa artikla Nimetään Leonardo Verdín Bouza alueiden komitean varajäseneksi Ramón García Cañalin tilalle tämän jäljellä olevaksi toimikaudeksi eli 25 päivään tammikuuta 2002 asti.Tehty Brysselissä 24 päivänä syyskuuta 1998.Neuvoston puolestaN. MICHALEKPuheenjohtaja(1) EYVL L 28, 4.2.1998, s. 19


title: 2007/271/EY: Komission päätös, tehty 23 päivänä huhtikuuta 2007 , yhteisön taloudellisesta tuesta vuonna 2007 järjestettävälle raivotaudin hävittämistä Euraasiassa käsittelevälle OIE:n konferenssille

text:
               3.5.2007

               FI

               Euroopan unionin virallinen lehti

               L 115/22

      KOMISSION PÄÄTÖS,
   tehty 23 päivänä huhtikuuta 2007,
   yhteisön taloudellisesta tuesta vuonna 2007 järjestettävälle raivotaudin hävittämistä Euraasiassa käsittelevälle OIE:n konferenssille
   (2007/271/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (1) ja erityisesti sen 20 artiklan,
   sekä katsoo seuraavaa:

               (1)

               Päätöksessä 90/424/ETY säädetään menettelyistä, joita käytetään, kun yksittäisiin eläinlääkinnällisiin toimiin, myös teknisiin ja tieteellisiin toimenpiteisiin, myönnetään yhteisön rahoitusta. Yhteisö toteuttaa tai auttaa jäsenvaltioita tai kansainvälisiä organisaatioita toteuttamaan yhteisön eläinlääkintälainsäädännön ja eläinlääkintäalan koulutuksen kehittämiseen tarvittavia teknisiä tai tieteellisiä toimia.

               (2)

               Maailman eläintautijärjestö (OIE) on tehnyt aloitteen laajamittaisen konferenssin järjestämiseksi raivotaudin hävittämisestä Euraasiassa. Konferenssi on määrä järjestää toukokuussa 2007 Pariisissa, jäljempänä ’OIE-konferenssi’. Koska OIE-konferenssin tarkoituksena on työstää Kiovassa vuonna 2005 järjestetyn OIE-konferenssin antamia suosituksia, OIE:lla on tosiasiassa Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (2).168 artiklan c alakohdassa tarkoitettu käytännössä vallitseva monopoliasema. Tästä syystä ehdotuspyyntömenettely ei ole tarpeen.

               (3)

               Raivotautia on esiintynyt monien vuosien ajan useiden jäsenvaltioiden luonnonvaraisessa eläimistössä, joka toimii tartuntalähteenä muille eläimille, ja muodostaa näin vakavan terveysriskin ihmisille. Jäsenvaltiot, joissa tautia esiintyy, ovat toteuttaneet taudin hävittämiseen ja luonnonvaraisen eläimistön syötein tapahtuvaan rokottamiseen suunnattuja ohjelmia. Edellä mainittujen toimenpiteiden ansiosta tauti on saatu hävitettyä muutamista jäsenvaltioista. Toisissa jäsenvaltioissa, joissa hävitysohjelmat aloitettiin äskettäin, tautia esiintyy yhä.

               (4)

               On tarpeen ylläpitää kyseisiä ohjelmia siihen saakka, kunnes raivotauti on saatu täysin hävitettyä. Lisäksi ohjelmat on pidettävä käynnissä jäsenvaltioissa, joiden rajanaapureina olevissa kolmansissa maissa raivotautia yhä esiintyy luonnonvaraisessa eläimistössä.

               (5)

               Eläinten terveyttä ajatellen olisi kannustettava toimia, joilla voidaan helpottaa poliittisia päätöksiä raivotaudin leviämisen hillitsemiseksi ja taudin hävittämiseksi Itä-Euroopasta ja Keski-Aasiasta.

               (6)

               OIE-konferenssi voi vaikuttaa siihen, että eläinlääkintää koskevaa voimassa olevaa lainsäädäntöä parannetaan ja eläinlääketieteellistä koulutusta kehitetään osallistujamaissa.

               (7)

               Edellä mainitusta syystä OIE-konferenssille on aiheellista myöntää yhteisön rahoitusta. On asetettava rahoituksen enimmäismäärä ja -osuus. Yhteisön rahoitusosuus maksetaan budjettikohdasta 17 04 02 01.

               (8)

               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON PÄÄTTÄNYT SEURAAVAA:
   Ainoa artikla
   Maailman eläintautijärjestölle (OIE) myönnetään päätöksen 90/424/ETY 19 artiklan mukainen yhteisön rahoitusosuus, joka on enintään 25 prosenttia tukikelpoisista kustannuksista ja enintään 50 000 euroa, käytettäväksi Pariisissa toukokuussa 2007 järjestettävään raivotaudin hävittämistä Euraasiassa käsittelevään konferenssiin liittyviin teknisiin ja tieteellisiin materiaaleihin.

      Tehty Brysselissä 23 päivänä huhtikuuta 2007.

            Komission puolesta

         Markos KYPRIANOU

            Komission jäsen

      (1)  EYVL L 224, 18.8.1990, s. 19. Asetus sellaisena kuin se on viimeksi muutettuna asetuksella (EY) N:o 1791/2006 (EUVL L 363, 20.12.2006, s. 1).

      (2)  EUVL L 357, 31.12.2002, s. 1. Asetus sellaisena kuin se on viimeksi muutettuna asetuksella (EY) N:o 1248/2006 (EUVL L 227, 19.8.2006, s. 3).


title: EFTAn valvontaviranomaisen päätös N:o 637/08/KOL, tehty 8 päivänä lokakuuta 2008 , valtiontukea koskevien menettelysääntöjen ja aineellisten sääntöjen muuttamisesta 66. kerran

text:
               11.6.2009

               FI

               Euroopan unionin virallinen lehti

               L 148/55

         EFTAn VALVONTAVIRANOMAISEN PÄÄTÖS

   N:o 637/08/KOL,
   tehty 8 päivänä lokakuuta 2008,
   valtiontukea koskevien menettelysääntöjen ja aineellisten sääntöjen muuttamisesta 66. kerran
   EFTAn VALVONTAVIRANOMAINEN (1), joka
   OTTAA HUOMIOON Euroopan talousalueesta tehdyn sopimuksen (2) ja erityisesti sen 61–63 artiklan sekä pöytäkirjan 26,
   OTTAA HUOMIOON valvontaviranomaisen ja tuomioistuimen perustamisesta tehdyn EFTA-valtioiden sopimuksen (3) ja erityisesti sen 24 artiklan ja 5 artiklan 2 kohdan b alakohdan,
   VARMISTAA valvonta- ja tuomioistuinsopimuksen 24 artiklan nojalla ETA-sopimuksen valtiontukea koskevien määräysten soveltamisen,
   KATSOO, että valvonta- ja tuomioistuinsopimuksen 5 artiklan 2 kohdan b alakohdan nojalla valvontaviranomaisen on annettava ilmoituksia tai suuntaviivoja asioista, joita ETA-sopimus koskee, jos kyseisessä sopimuksessa tai valvonta- ja tuomioistuinsopimuksessa nimenomaisesti näin määrätään tai jos valvontaviranomainen pitää sitä tarpeellisena,
   PALAUTTAA MIELEEN valtiontukea koskevat menettelysäännöt ja aineelliset säännöt, jotka se hyväksyi 19 päivänä tammikuuta 1994 (4),
   KATSOO, että Euroopan yhteisöjen komissio (5) hyväksyi 8 päivänä heinäkuuta 2008 tiedonannon laivanrakennusteollisuuden valtiontukea koskevien puitteiden voimassaolon jatkamisesta pidentäen näiden suuntaviivojen voimassaoloa 31 päivään joulukuuta 2011 saakka (6),
   KATSOO, että kyseinen tiedonanto on merkityksellinen myös Euroopan talousalueen kannalta,
   KATSOO, että Euroopan talousalueen valtiontukisääntöjen yhtenäinen soveltaminen on varmistettava koko Euroopan talousalueella,
   KATSOO, että ETA-sopimuksen liitteen XV lopussa olevan luvun ”Yleistä” II kohdan mukaan valvontaviranomaisen on komissiota kuultuaan annettava säädökset, jotka vastaavat Euroopan komission antamia säädöksiä,
   ON KUULLUT Euroopan komissiota 9 päivänä syyskuuta 2008,
   PALAUTTAA MIELEEN, että valvontaviranomainen pyysi 9 päivänä syyskuuta 2008 päivätyllä kirjeellä EFTA-valtioita toimittamaan asiaa koskevat huomautuksensa ja että EFTA-valtiot eivät ole esittäneet vastalauseita asiaan,
   ON TEHNYT TÄMÄN PÄÄTÖKSEN:
   1 artikla
   EFTAn valvontaviranomaisen antamissa valtiontuen suuntaviivoissa olevan laivanrakennusteollisuuden valtiontukea koskevan luvun voimassaoloa jatketaan 31 päivään joulukuuta 2011 saakka. Muutetaan laivanrakennusteollisuuden valtiontukea koskevien suuntaviivojen 31 kohta seuraavasti:

      ”Näitä puitteita sovelletaan 1 päivästä tammikuuta 2004 enintään 31 päivään joulukuuta 2011. Valvontaviranomainen voi tarkastella niitä tämän ajanjakson kuluessa uudelleen.”

   Muutetaan laivanrakennusteollisuuden valtiontukea koskevien suuntaviivojen alaviite 1 seuraavasti:

      ”Tämä luku vastaa laivanrakennusteollisuuden valtiontukea koskevia yhteisön puitteita (EUVL C 317, 30.12.2003, s. 11), joita komissio on muuttanut 24 päivänä lokakuuta 2006 (EUVL C 260, 28.10.2006, s. 7) ja 8 päivänä heinäkuuta 2008 (EUVL C 173, 8.7.2008, s. 3).”

   2 artikla
   Ainoastaan englanninkielinen teksti on todistusvoimainen.

      Tehty Brysselissä 8 päivänä lokakuuta 2008.

            EFTAn valvontaviranomaisen puolesta

         Per SANDERUD

            Puheenjohtaja

         Kristján Andri STEFÁNSSON

            Kollegion jäsen

      (1)  Jäljempänä ’valvontaviranomainen’.

      (2)  Jäljempänä ’ETA-sopimus’.

      (3)  Jäljempänä ’valvonta- ja tuomioistuinsopimus’.

      (4)  Suuntaviivat ETA-sopimuksen 61 ja 62 artiklan sekä valvonta- ja tuomioistuinsopimuksen pöytäkirjassa 3 olevan 1 artiklan soveltamista ja tulkitsemista varten, valvontaviranomainen hyväksynyt ja antanut 19 päivänä tammikuuta 1994 (EYVL L 231, 3.9.1994, s. 1, ja ETA-täydennysosa N:o 32, 3.9.1994, s. 1). Suuntaviivoja on muutettu viimeksi 16 päivänä heinäkuuta 2008. Jäljempänä niihin viitataan ilmauksella ’valtiontuen suuntaviivat’. Valtiontuen suuntaviivojen ajantasaistettu versio on saatavilla valvontaviranomaisen verkkosivuilla: http://www.eftasurv.int/fieldsofwork/fieldstateaid/state_aid_guidelines/

      (5)  Jäljempänä ’Euroopan komissio’.

      (6)  EUVL C 173, 8.7.2008, s. 3.


title: 2010/685/EU: Komission päätös, annettu 10 päivänä marraskuuta 2010 , maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteessä I olevan 3 luvun muuttamisesta  ETA:n kannalta merkityksellinen teksti

text:
               11.11.2010

               FI

               Euroopan unionin virallinen lehti

               L 293/67

         KOMISSION PÄÄTÖS,
   annettu 10 päivänä marraskuuta 2010,
   maakaasunsiirtoverkkoihin pääsyä koskevista edellytyksistä annetun Euroopan parlamentin ja neuvoston asetuksen (EY) N:o 715/2009 liitteessä I olevan 3 luvun muuttamisesta
   (ETA:n kannalta merkityksellinen teksti)
   (2010/685/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maakaasunsiirtoverkkoihin pääsyä koskevista edellytyksistä 13 päivänä heinäkuuta 2009 annetun Euroopan parlamentin ja neuvoston asetuksen (EY) N:o 715/2009 (1) ja erityisesti sen 23 artiklan 2 kohdan,
   sekä katsoo seuraavaa:

               (1)

               Asetuksessa (EY) N:o 715/2009 vahvistetaan suuntaviivat sellaisten teknisten tietojen määrittelylle, joita verkonkäyttäjien tehokas verkkoonpääsy edellyttää.

               (2)

               Suuntaviivoissa olisi oltava avoimuutta koskevia vaatimuksia, jotta voitaisiin varmistaa tehokas pääsy maakaasunsiirtoverkkoihin ja annettaisiin käytännössä vähimmäistakeet tasavertaisen markkinoillepääsyn edellytyksistä.

               (3)

               Tässä päätöksessä säädetyt toimenpiteet ovat asetuksen (EY) N:o 715/2009 28 artiklassa tarkoitetun komitean lausunnon mukaiset,

         ON HYVÄKSYNYT TÄMÄN PÄÄTÖKSEN:
   1 artikla
   Korvataan asetuksen (EY) N:o 715/2009 liitteessä I oleva 3 luku tämän päätöksen liitteessä olevalla tekstillä.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 3 päivästä maaliskuuta 2011.

      Tehty Brysselissä 10 päivänä marraskuuta 2010.

            Komission puolesta

         José Manuel BARROSO

            Puheenjohtaja

      (1)  EUVL L 211, 14.8.2009, s. 36.

      LIITE

         ”3.   Sellaisten teknisten tietojen määrittely, joita verkonkäyttäjien tehokas verkkoonpääsy edellyttää, avoimuusvaatimusten kannalta olennaisten verkon kohtien määrittely ja kaikista olennaisista kohdista julkistettavat tiedot ja aikataulu, jonka mukaan tiedot julkistetaan

         3.1   Sellaisten teknisten tietojen määrittely, joita verkonkäyttäjien tehokas verkkoonpääsy edellyttää

         3.1.1   Julkaisumuoto

                     1.

                     Siirtoverkonhaltijoiden on annettava 3.1.2 kohdassa ja 3.3. kohdan 1–5 alakohdassa tarkoitetut tiedot seuraavasti:

                                 a)

                                 yleisön saatavilla olevalla verkkosivulla maksutta ja ilman rekisteröitymistä tai muuta kirjautumista, joka tulisi siirtoverkonhaltijan tietoon;

                                 b)

                                 säännöllisesti ja jatkuvasti; päivitysten tiheys määräytyy toteutettavien muutosten ja palvelun keston mukaan;

                                 c)

                                 käyttäjäystävällisellä tavalla;

                                 d)

                                 selkeällä, määritettävissä olevalla ja helposti saatavalla tavalla ja ketään syrjimättä;

                                 e)

                                 ladattavissa olevassa muodossa, joka mahdollistaa määrälliset analyysit;

                                 f)

                                 yhdenmukaisina yksikköinä erityisesti niin, että energiasisällön yksikkö on kWH (jolloin polton vertailulämpötila on 298,15 K) ja tilavuusyksikkö m3 (273,15 K:ssa ja 1,01325 baarissa). Energiasisällön vakiomuuntokerroin on annettava. Edellä mainitun muodon lisäksi tiedot voidaan julkaista myös muissa yksiköissä;

                                 g)

                                 jäsenvaltion virallisella kielellä / virallisilla kielillä sekä englanniksi;

                     2.

                     Siirtoverkonhaltijoiden on annettava yksityiskohtaiset tiedot kaikista 3.1.2 kohdassa ja 3.3. kohdan 1–5 alakohdassa tarkoitettuihin tietoihin tehdyistä muutoksista viipymättä heti, kun ne ovat saaneet muutoksista tiedon.

               3.1.2   Julkaisun sisältö

         Siirtoverkonhaltijoiden on julkaistava vähintään seuraavat tiedot verkoistaan ja palveluistaan:

                     a)

                     yksityiskohtainen ja kattava kuvaus tarjotuista palveluista ja niistä perittävistä maksuista;

                     b)

                     erityyppiset siirtosopimukset, joita on olemassa näitä palveluja varten;

                     c)

                     verkkosäännöt ja/tai vakioehdot, joissa määritellään kaikkien verkonkäyttäjien oikeudet ja velvollisuudet, mukaan luettuina

                                 1.

                                 yhdenmukaiset siirtosopimukset ja muut asianmukaiset asiakirjat;

                                 2.

                                 jos se on verkkoonpääsyn osalta tarpeen, tämän liitteen 3.2. kohdassa määriteltyjen verkon kaikkien olennaisten kohtien osalta kaasun olennaisten laatuparametrien eritelmät, mukaan luettuina vähintään bruttolämpöarvo ja Wobben indeksi, sekä vastuu muuntamisesta tai siitä aiheutuneet kustannukset verkon käyttäjille, jos kaasu ei ole näiden eritelmien mukaista;

                                 3.

                                 jos se on verkkoonpääsyn osalta tarpeen, verkon kaikkien olennaisten kohtien osalta tiedot painevaatimuksista;

                                 4.

                                 menettely, jota sovelletaan keskeytyvän kapasiteetin keskeytyessä, mukaan luettuna tarvittaessa yksittäisten keskeytysten ajoitus, laajuus ja järjestys (kuten prorata tai ensimmäinen keskeytyy viimeiseksi).

                     d)

                     siirtoverkkoa käytettäessä sovellettavat yhdenmukaiset menettelyt, keskeisten käsitteiden määrittely mukaan luettuna;

                     e)

                     kapasiteetin jakamista, ylikuormituksen hallintaa ja hamstrauksen estämistä koskevat säännökset ja uudelleenkäyttömenettelyt;

                     f)

                     säännöt, joita sovelletaan jälkimarkkinoilla käytävään kapasiteettikauppaan siirtoverkonhaltijan suhteen;

                     g)

                     tasehallintaa koskevat säännöt ja tasepoikkeamamaksujen laskentamenetelmät;

                     h)

                     tarvittaessa sellaiset siirtopalveluihin ja muihin palveluihin liittyvät joustovarat ja toleranssirajat, joihin ei liity erillisiä maksuja, sekä näiden lisäksi tarjottu joustovara ja vastaavat maksut;

                     i)

                     siirtoverkonhaltijan kaasuverkon ja tämän liitteen 3.2 kohdassa määriteltyjen olennaisten liitäntäkohtien yksityiskohtainen kuvaus, sekä yhteenliitettyjen verkkojen tai laitosten haltijoiden nimet;

                     j)

                     siirtoverkonhaltijan hoitamaan verkkoon liittämiseen sovellettavat säännöt;

                     k)

                     tiedot hätämekanismeista, siinä määrin kuin ne ovat siirtoverkonhaltijan vastuulla, kuten toimenpiteistä, jotka voivat johtaa yhteyden katkaisuun kuluttajaryhmiltä, sekä muut yleiset vahinkovastuusäännöt, joita sovelletaan siirtoverkonhaltijaan;

                     l)

                     menettelyt, joista siirtoverkonhaltijat ovat sopineet yhteenliitäntäpisteiden osalta ja jotka ovat merkityksellisiä kyseessä olevien siirtoverkkojen käyttäjien verkkoonpääsyn osalta ja jotka liittyvät verkon yhteentoimivuuteen, ilmoituksiin liittyvät sovitut menettelyt ja täsmäytysmenettelyt sekä muut sovitut menettelyt, joissa vahvistetaan kaasuvirtojen jakamiseen ja järjestelmien väliseen tasehallintaan liittyvät säännökset, mukaan luettuna käytetyt menetelmät;

                     m)

                     siirtoverkonhaltijoiden on julkaistava yksityiskohtainen ja kattava kuvaus verkon teknisen kapasiteetin laskemiseen käytetystä menetelmästä ja prosessista, myös tiedot käytetyistä muuttujista ja keskeisistä oletuksista.

               3.2   Avoimuusvaatimusten kannalta olennaisten verkon kohtien määrittely

                     1.

                     Olennaisiin verkon kohtiin kuuluvat vähintään seuraavat:

                                 a)

                                 kaikki siirtoverkonhaltijan hoitaman siirtoverkon syöttö- ja ottokohdat lukuun ottamatta yksittäiseen loppukäyttäjään yhdistettyjä ottokohtia ja suoraan yksittäisen tuottajan EU:ssa sijaitsevaan tuotantolaitokseen yhdistettyjä syöttökohtia;

                                 b)

                                 kaikki syöttö- ja ottokohdat, jotka yhdistävät siirtoverkonhaltijoiden tasehallinta-alueet;

                                 c)

                                 kaikki kohdat, jotka yhdistävät siirtoverkonhaltijan verkon nesteytetyn maakaasun vastaanottoasemaan, verkon fyysisiin solmukohtiin sekä varastointi- ja tuotantolaitoksiin, ellei näihin tuotantolaitoksiin sovelleta a alakohdan poikkeusta;

                                 d)

                                 kaikki kohdat, jotka yhdistävät tietyn siirtoverkonhaltijan verkon infrastruktuuriin, jota tarvitaan direktiivin 2009/73/EY 2 artiklan 14 kohdassa määriteltyjen lisäpalvelujen tarjoamiseen.

                     2.

                     Tiedot yksittäisille loppukäyttäjille ja tuotantolaitoksille, joihin ei sovelleta 3.2. kohdan 1 alakohdan a alakohdan mukaista olennaisen kohdan määritelmää, on julkaistava koosteena vähintään tasehallinta-alueittain. Yksittäisten loppukäyttäjien ja niiden tuotantolaitosten ryhmää, joihin ei sovelleta 3.2 kohdan 1 alakohdan a alakohdan mukaista olennaisen kohdan määritelmää, pidetään tätä liitettä sovellettaessa yhtenä olennaisena kohtana.

                     3.

                     Jos kahden tai useamman siirtoverkonhaltijan välisiä kohtia hallinnoivat ainoastaan kyseiset siirtoverkonhaltijat ilman, että verkon käyttäjät osallistuvat hallinnointiin millään sopimusperusteisella tai toiminnallisella tavalla, tai jos kohdat yhdistävät siirtoverkon jakeluverkkoon ja näissä kohdissa ei ole sopimusperusteista ylikuormitusta, siirtoverkonhaltijat voivat poiketa näiden kohtien osalta velvollisuudesta julkaista tämän liitteen 3.3 kohdan mukaiset vaatimukset. Kansallinen sääntelyviranomainen voi edellyttää, että siirtoverkonhaltija julkaisee tämän liitteen 3.3 kohdan mukaiset vaatimukset vapautuksen saaneiden kohtien ryhmistä tai kaikista vapautuksen saaneista kohdista. Tällaisessa tapauksessa tiedot, jos ne ovat siirtoverkonhaltijan käytettävissä, on julkaistava koosteena tarkoituksenmukaisella tasolla, vähintään tasehallinta-alueittain. Tätä näiden kohtien ryhmää pidetään tätä liitettä sovellettaessa yhtenä olennaisena kohtana.

               3.3   Kaikista olennaisista kohdista julkaistavat tiedot ja aikataulu, jonka mukaan tiedot julkaistaan

                     1.

                     Siirtoverkonhaltijoiden on julkaistava kaikista olennaisista kohdista a–g alakohdassa luetellut tiedot kaikkien tarjottujen palvelujen ja lisäpalvelujen osalta (erityisesti tiedot sekoittamisesta, kaasun laadun tasoittamisesta ja muuntamisesta). Nämä tiedot on julkaistava numerotietoina tunti- tai päiväkohtaisesti siten, että ne vastaavat kapasiteetinvarausten ja (uudelleen)ilmoitusten lyhintä vertailukautta sekä lyhintä selvityskautta, jonka perusteella tasepoikkeamamaksut lasketaan. Jos lyhin vertailukausi ei ole päivä, a–g alakohdassa luetellut tiedot on annettava myös päiväkohtaisesti. Nämä tiedot ja niiden päivityksen on julkaistava heti, kun ne ovat järjestelmänhaltijan saatavilla (lähes reaaliaikaisesti).

                                 a)

                                 kumpaankin suuntaan kulkevia virtoja koskeva tekninen kapasiteetti;

                                 b)

                                 kumpaankin suuntaan kulkeva sovittu kiinteä ja keskeytyvä kokonaiskapasiteetti;

                                 c)

                                 kumpaankin suuntaan kulkeva ilmoitettu ja uudelleenilmoitettu kapasiteetti:

                                 d)

                                 kumpaankin suuntaan kulkeva käytettävissä oleva kiinteä ja keskeytyvä kokonaiskapasiteetti;

                                 e)

                                 todelliset fyysiset kaasuvirrat;

                                 f)

                                 keskeytyvän kapasiteetin suunnitellut ja todelliset keskeytykset

                                 g)

                                 kiinteiden palveluiden suunnitellut ja suunnittelemattomat keskeytykset sekä tiedot kiinteiden palvelujen palauttamisesta (järjestelmän ylläpito ja ylläpidosta aiheutuvien keskeytysten todennäköinen kesto). Suunnitellut keskeytykset on julkaistava vähintään 42 päivää etukäteen.

                     2.

                     Kaikkia olennaisia kohtia koskevat 3.3 kohdan 1 alakohdan a, b ja d alakohdan mukaiset tiedot on julkaistava vähintään seuraavien 18 kuukautta ajalta.

                     3.

                     Siirtoverkonhaltijoiden on julkaistava jatkuvasti kaikkien olennaisten kohtien osalta 3.3 kohdan 1 alakohdan a–g alakohdan vaatimuksia koskevat lopulliset tiedot viiden edellisen vuoden ajalta.

                     4.

                     Siirtoverkonhaltijoiden on julkaistava kaikkien olennaisten kohtien osalta bruttolämpöarvon tai Wobben indeksin mitatut arvot päiväkohtaisesti. Alustavat luvut on julkaistava viimeistään kolme päivää kyseessä olevan kaasutoimituspäivän jälkeen. Lopulliset luvut on ilmoitettava kolmen kuukauden kuluessa kyseessä olevan kuukauden päättymisen jälkeen.

                     5.

                     Siirtoverkonhaltijoiden on julkaistava kaikkien olennaisten kohtien osalta käytettävissä olevat kapasiteetit sekä varatut ja tekniset kapasiteetit vuosittain kaikkien niiden vuosien osalta, jolloin kapasiteettia on varattu, ja niitä seuraavan vuoden osalta, ja vähintään 10 seuraavan vuoden ajalta. Nämä tiedot on päivitettävä vähintään kuukausittain ja useammin, jos saataville tulee uusia tietoja. Julkaisussa on viitattava kauteen, jonka osalta kapasiteettia tarjotaan markkinoille.

               3.4   Siirtojärjestelmästä julkaistavat tiedot ja aikataulu, jonka mukaan tiedot olisi julkaistava

                     1.

                     Siirtoverkonhaltijoiden on varmistettava, että jälkimarkkinoilla tarjotun ja sovitun kapasiteetin yhteismäärät (eli yhden verkonkäyttäjän toiselle verkonkäyttäjälle myymät määrät) julkaistaan ja päivitetään päivittäin, jos nämä tiedot ovat siirtoverkonhaltijan käytettävissä. Tietojen on sisällettävä seuraavat eritelmät:

                                 a)

                                 yhteenliitäntäpiste, jossa kapasiteetti myydään;

                                 b)

                                 kapasiteettityyppi, kuten syöttö-, otto-, kiinteä- tai keskeytettävä kapasiteetti;

                                 c)

                                 kapasiteetin käyttöoikeuksien määrä ja kesto;

                                 d)

                                 myyntityyppi, kuten siirto tai luovutus:

                                 e)

                                 kauppojen/siirtojen kokonaismäärä;

                                 f)

                                 kaikki muut siirtoverkon haltijan tiedossa olevat edellytykset, kuten 3.3 kohdassa on mainittu.

                           Siirtoverkonhaltijat on vapautettu tämän säännöksen soveltamisesta, jos nämä tiedot saadaan ulkopuoliselta taholta.

                     2.

                     Siirtoverkonhaltijoiden on julkaistava yhdenmukaiset edellytykset, joiden mukaisesti ne hyväksyvät kapasiteettiliiketoimia (kuten siirtoja ja luovutuksia). Näihin edellytyksiin on kuuluttava vähintään:

                                 a)

                                 kuvaus standardoiduista tuotteista, joita voidaan myydä jälkimarkkinoilla;

                                 b)

                                 jälkimarkkinakauppojen toteuttamisen/hyväksymisen/rekisteröinnin määräaika. Mahdollisten viivästysten syyt on julkaistava;

                                 c)

                                 myyjä tai 3.4 kohdan 1 alakohdassa tarkoitettu ulkopuolinen taho ilmoittaa siirtoverkonhaltijalle myyjän ja ostajan nimet sekä kapasiteettieritelmät 3.4. kohdan 1 alakohdan mukaisesti.

                           Siirtoverkonhaltijat on vapautettu tämän säännöksen soveltamisesta, jos nämä tiedot saadaan ulkopuoliselta taholta.

                     3.

                     Kunkin siirtoverkonhaltijan on annettava kullekin verkon käyttäjälle verkkonsa tasehallintapalvelun osalta kultakin tasehallintajaksolta alustavat tasepoikkeamamäärät ja kustannustiedot kunkin verkoston käyttäjän osalta viimeistään kuukauden kuluessa tasehallintajakson päättymisestä. Sellaisia asiakkaita koskevat tiedot, joille kaasua on toimitettu standardoitujen kuormitusprofiilien mukaisesti, voidaan toimittaa 14 kuukauden kuluessa. Siirtoverkonhaltijat on vapautettu tämän säännöksen soveltamisesta, jos nämä tiedot saadaan ulkopuoliselta taholta. Näitä tietoja annettaessa on kunnioitettava kaupallisesti arkaluontoisten tietojen luottamuksellisuutta.

                     4.

                     Jos kolmannen osapuolen verkkoonpääsyä varten tarjotaan muita joustopalveluja kuin toleransseja, siirtoverkonhaltijoiden on julkaistava päivittäiset ennusteet seuraavan päivän jouston enimmäismäärästä, varatusta joustosta ja markkinoille seuraavana kaasutoimituspäivänä tarjolla olevasta joustosta. Siirtoverkonhaltijan on myös julkistettava tiedot kunkin joustopalvelun toteutuneesta kokonaiskäytöstä kunkin kaasutoimituspäivän päättyessä. Jos kansallinen sääntelyviranomainen katsoo, että tällaiset tiedot voivat mahdollistaa verkostonkäyttäjien väärinkäytökset, se voi vapauttaa siirtoverkonhaltijan tästä velvoitteesta.

                     5.

                     Siirtoverkonhaltijoiden on julkaistava tasehallinta-alueittain siirtoverkossa olevan kaasun määrä kunkin kaasutoimituspäivän alussa ja ennuste siirtoverkossa olevan kaasun määrästä kunkin kaasutoimituspäivän päättyessä. Ennustetta kaasun määrästä kaasutoimituspäivän päättyessä on päivitettävä tuntikohtaisesti koko kaasutoimituspäivän ajan. Jos tasepoikkeamamaksut lasketaan tuntikohtaisesti, siirtoverkonhaltijan on julkaistava siirtoverkossa olevan kaasun määrä tuntikohtaisesti. Vaihtoehtoisesti siirtoverkonhaltijoiden on julkaistava tasehallinta-alueittain kaikkien käyttäjien yhteenlaskettu tasepoikkeama kunkin tasehallintajakson alussa ja ennuste kaikkien käyttäjien yhteenlasketusta tasepoikkeamasta kunkin kaasutoimituspäivän päättyessä. Jos kansallinen sääntelyviranomainen katsoo, että tällaiset tiedot voivat mahdollistaa verkostonkäyttäjien väärinkäytökset, se voi vapauttaa siirtoverkonhaltijan tästä velvoitteesta.

                     6.

                     Siirtoverkonhaltijoiden on tarjottava käyttöön käyttäjäystävällisiä välineitä tariffien laskemista varten.

                     7.

                     Siirtoverkonhaltijoiden on pidettävä kirjaa kaikista kapasiteettisopimuksista ja kaikista muista olennaisista tiedoista, jotka liittyvät käytettävissä olevien kapasiteettien laskemiseen ja niiden käyttöoikeuksiin ja erityisesti yksittäisiin ilmoituksiin ja keskeytyksiin, ja pidettävä nämä tiedot asianomaisten kansallisten viranomaisten saatavilla vähintään viiden vuoden ajan. Siirtoverkonhaltijoiden on säilytettävä kaikki 3.3. kohdan 4 ja 5 alakohdan mukaisia olennaisia tietoja koskevat asiakirjat vähintään viisi vuotta ja annettava ne pyynnöstä sääntelyviranomaisen haltuun. Osapuolten on kunnioitettava kaupallisten tietojen luottamuksellisuutta.”


title: Neuvoston päätös 2004/795/YUTP, annettu 22 päivänä marraskuuta 2004, Euroopan unionin tarkkailuvaltuuskunnan (EUMM) johtajan toimikauden jatkamisesta

text:
               25.11.2004

               FI

               Euroopan unionin virallinen lehti

               L 349/56

      NEUVOSTON PÄÄTÖS 2004/795/YUTP,
   annettu 22 päivänä marraskuuta 2004,
   Euroopan unionin tarkkailuvaltuuskunnan (EUMM) johtajan toimikauden jatkamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 23 artiklan 2 kohdan,
   ottaa huomioon Euroopan unionin tarkkailuvaltuuskunnan toimeksiannon jatkamisesta 26 päivänä marraskuuta 2002 hyväksytyn neuvoston yhteisen toiminnan 2002/921/YUTP (1) ja erityisesti sen 5 artiklan 1 kohdan,
   sekä katsoo seuraavaa:

               (1)

               Neuvosto teki 5 päivänä joulukuuta 2003 päätöksen 2003/853/YUTP (2) Euroopan unionin tarkkailuvaltuuskunnan (EUMM) johtajan Maryse DAVIETin toimikauden jatkamisesta. Kyseisen päätöksen voimassaolo päättyy 31 päivänä joulukuuta 2004.

               (2)

               Neuvosto hyväksyi 22 päivänä marraskuuta 2004 yhteisen toiminnan 2004/794/YUTP (3), jolla jatketaan tarkkailuvaltuuskunnan toimeksiannon jatkamista koskevan yhteisen toiminnan 2002/921/YUTP voimassaoloa.

               (3)

               Näin ollen myös tarkkailuvaltuuskunnan johtajan toimeksiantoa olisi jatkettava,

         ON PÄÄTTÄNYT SEURAAVAA:
   1 artikla
   Euroopan unionin tarkkailuvaltuuskunnan johtajan Maryse DAVIETin toimikautta jatketaan.
   2 artikla
   Tämä päätös tulee voimaan päivänä, jona se tehdään.
   Sitä sovelletaan 31 päivään joulukuuta 2005.
   3 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 22 päivänä marraskuuta 2004.

            Neuvoston puolesta

            Puheenjohtaja

         B. R. BOT

      (1)  EYVL L 321, 26.11.2002, s. 51 ja oikaisu (EYVL L 324, 29.11.2002, s. 76), yhteinen toiminta sellaisena kuin se on muutettuna yhteisellä toiminnalla 2003/852/YUTP (EUVL L 322, 9.12.2003, s. 31).

      (2)  EUVL L 322, 9.12.2003, s. 32.

      (3)  Ks. tämän virallisen lehden sivu 55.


title: EFTA-valtioiden pysyvän komitean päätös N:o 6/2010/PK, annettu 9 päivänä joulukuuta 2010 , ETA:n ja Norjan rahoitusjärjestelmäviraston tehtävien laajentamisesta

text:
               24.3.2011

               FI

               Euroopan unionin virallinen lehti

               L 78/58

         EFTA-VALTIOIDEN PYSYVÄN KOMITEAN PÄÄTÖS
   N:o 6/2010/PK,
   annettu 9 päivänä joulukuuta 2010,
   ETA:n ja Norjan rahoitusjärjestelmäviraston tehtävien laajentamisesta
   EFTA-VALTIOIDEN PYSYVÄ KOMITEA, joka
   ottaa huomioon Euroopan talousalueesta tehdyn sopimuksen, sellaisena kuin se on muutettuna Euroopan talousalueesta tehdyn sopimuksen tarkistamisesta tehdyllä pöytäkirjalla, jäljempänä ’ETA-sopimus’,
   ottaa huomioon ETA:n ja Norjan rahoitusjärjestelmäviraston perustamisesta 5 päivänä helmikuuta 2004 tehdyn EFTA-valtioiden pysyvän komitean päätöksen N:o 1/2004/PK,
   ottaa huomioon Euroopan unionin sekä Islannin, Liechtensteinin ruhtinaskunnan ja Norjan kuningaskunnan sopimuksen vuosia 2009–2014 koskevasta ETA:n rahoitusjärjestelmästä,
   ottaa huomioon ETA:n rahoitusjärjestelmää koskevan pöytäkirjan 38 b, joka on sisällytetty ETA-sopimukseen edellä mainitulla Euroopan unionin sekä Islannin, Liechtensteinin ruhtinaskunnan ja Norjan kuningaskunnan välisellä sopimuksella vuosia 2009–2014 koskevasta ETA:n rahoitusjärjestelmästä,
   ottaa huomioon Norjan kuningaskunnan ja Euroopan unionin välisen sopimuksen vuosia 2009–2014 koskevasta Norjan kuningaskunnan rahoitusjärjestelmästä,
   palauttaa mieleen, että EFTA-valtioiden pysyvän komitean päätöksen N:o 1/2004/PK 1 artiklan 1 kohdassa ETA:n ja Norjan rahoitusjärjestelmävirastolle annetaan valtuudet hallinnoida ainoastaan vuosia 2004–2009 koskevia rahoitusjärjestelmiä,
   ottaa huomioon sihteeristön tarpeen vuosia 2009–2014 koskevien ETA:n ja Norjan rahoitusjärjestelmien hallinnoimiseksi,
   ON PÄÄTTÄNYT SEURAAVAA:
   1 artikla
   1.   EFTA-valtioiden pysyvän komitean päätöksellä N:o 1/2004/PK perustetun ETA:n ja Norjan rahoitusjärjestelmäviraston lisätehtäväksi annetaan toimiminen sihteeristönä, joka avustaa vuosia 2009–2014 koskevan ETA:n rahoitusjärjestelmän ja vuosia 2009–2014 koskevan Norjan rahoitusjärjestelmän hallinnoinnissa.
   2.   Vuosia 2009–2014 koskevaan ETA:n rahoitusjärjestelmään liittyvissä kysymyksissä virasto raportoi ETA:n rahoitusjärjestelmän komitealle.
   3.   Vuosia 2009–2014 koskevaan Norjan rahoitusjärjestelmään liittyvissä kysymyksissä virasto raportoi Norjan ulkoasiainministeriölle.
   2 artikla
   Tämä päätös tulee voimaan päivänä, jona säädös ETA:n rahoitusjärjestelmän perustamisesta vuosiksi 2009–2014 tulee voimaan tai josta alkaen sitä sovelletaan väliaikaisesti.
   3 artikla
   Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

      Tehty Brysselissä 9 päivänä joulukuuta 2010.

            EFTA-valtioiden pysyvän komitean puolesta

            Puheenjohtaja

         Stefán Haukur JÓHANNESSON

            Pääsihteeri

         Kåre BRYN


Avis juridique important

|

31994D0743

94/743/EY: Neuvoston päätös, tehty 10 päivänä marraskuuta 1994, Euroopan talousyhteisön ja Päiväntasaajan Guinean tasavallan hallituksen välisessä, Päiväntasaajan Guinean rannikon edustalla harjoitettavaa kalastusta koskevassa sopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan väliaikaista soveltamista 1 päivän heinäkuuta 1994 ja 30 päivän kesäkuuta 1997 väliseksi ajanjaksoksi koskevan sopimuksen tekemisestä kirjeenvaihtona

Virallinen lehti nro L 297 , 18/11/1994 s. 0031 - 0031 Suomenk. erityispainos Alue 4 Nide 6 s. 0142  Ruotsink. erityispainos Alue 4 Nide 6 s. 0142

NEUVOSTON PÄÄTÖS,tehty 10 päivänä marraskuuta 1994,Euroopan talousyhteisön ja Päiväntasaajan Guinean tasavallan hallituksen välisessä, Päiväntasaajan Guinean rannikon edustalla harjoitettavaa kalastusta koskevassa sopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan väliaikaista soveltamista 1 päivän heinäkuuta 1994 ja 30 päivän kesäkuuta 1997 väliseksi ajanjaksoksi koskevan sopimuksen tekemisestä kirjeenvaihtona (94/743/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen,ottaa huomioon Euroopan talousyhteisön ja Päiväntasaajan Guinean tasavallan hallituksen Päiväntasaajan Guinean rannikon edustalla harjoitettavaa kalastusta koskevan sopimuksen(),ottaa huomioon komission ehdotuksen,sekä katsoo, ettäyhteisö ja Päiväntasaajan Guinean hallitus ovat neuvotelleet määrittääkseen edellä mainittuun sopimukseen siihen liitetyn pöytäkirjan soveltamisajanjakson päättyessä tehtävät muutokset tai lisäykset,näiden neuvottelujen tuloksena parafoitiin uusi pöytäkirja 30 päivänä kesäkuuta 1994,yhteisön kalastajat säilyttävät tämän pöytäkirjan myötä kalastusmahdollisuutensa Päiväntasaajan Guinean suvereniteettiin tai lainkäyttövaltaan kuuluvilla vesialueilla 1 päivän heinäkuuta 1994 ja 30 päivän kesäkuuta 1997 välisenä aikana, jayhteisön kalastusalusten toiminnan pitemmän keskeytymisen välttämiseksi on välttämätöntä soveltaa uutta pöytäkirjaa mahdollisimman pian; tämän vuoksi molemmat sopimuspuolet ovat parafoineet kirjeenvaihtona tehdyn, parafoidun pöytäkirjan väliaikaista soveltamista koskevan sopimuksen 1 päivästä heinäkuuta 1994 alkaen; olisi hyväksyttävä tämä sopimus, jollei perustamissopimuksen 43 artiklan mukaisesta lopullisesta päätöksestä muuta johdu,ON PÄÄTTÄNYT SEURAAVAA:1 artiklaHyväksytään yhteisön puolesta Euroopan talousyhteisön ja Päiväntasaajan Guinean tasavallan hallituksen välisessä, Päiväntasaajan Guinean rannikon edustalla harjoitettava kalastusta koskevassa sopimuksessa määrättyjen kalastusmahdollisuuksien ja taloudellisen korvauksen vahvistamista koskevan pöytäkirjan väliaikaista soveltamista 1 päivän heinäkuuta 1994 ja 30 päivän kesäkuuta 1997 väliseksi ajaksi koskeva kirjeenvaihtona tehty sopimus.Kirjeenvaihtona tehdyn sopimuksen teksti on tämän päätöksen liitteenä.2 artiklaNeuvoston puheenjohtajalla on oikeus nimetä henkilöt, joilla on valtuudet allekirjoittaa kirjeenvaihtona tehty sopimus yhteisöä sitovalla tavalla.Tehty Brysselissä 10 päivänä marraskuuta 1994.Neuvoston puolestaPuheenjohtajaU. SEILER-ALBRING() EYVL N:o L 188, 16.7.1984, s. 2. Sopimus sellaisena kuin se on muutettuna asetuksella (ETY) N:o 252/87 (EYVL N:o L 29, 30.1.1987, s. 1).


title: Euroopan parlamentin päätös (EU) 2016/1543, annettu 28 päivänä huhtikuuta 2016, vastuuvapauden myöntämisestä Euroopan unionin verkko- ja tietoturvaviraston talousarvion toteuttamisesta varainhoitovuonna 2014

text:
               14.9.2016

               FI

               Euroopan unionin virallinen lehti

               L 246/302

         EUROOPAN PARLAMENTIN PÄÄTÖS (EU) 2016/1543,
   annettu 28 päivänä huhtikuuta 2016,
   vastuuvapauden myöntämisestä Euroopan unionin verkko- ja tietoturvaviraston talousarvion toteuttamisesta varainhoitovuonna 2014
   EUROOPAN PARLAMENTTI, joka

               —

               ottaa huomioon Euroopan unionin verkko- ja tietoturvaviraston lopullisen tilinpäätöksen varainhoitovuodelta 2014,

               —

               ottaa huomioon tilintarkastustuomioistuimen kertomuksen Euroopan unionin verkko- ja tietoturvaviraston tilinpäätöksestä varainhoitovuodelta 2014 sekä viraston vastaukset (1),

               —

               ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2014 koskevan lausuman (2) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

               —

               ottaa huomioon neuvoston 12. helmikuuta 2016 antaman suosituksen varainhoitovuoden 2014 talousarvion toteuttamista koskevan vastuuvapauden myöntämisestä virastolle (05584/2016 – C8-0076/2016),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan unionin verkko- ja tietoturvavirastosta (ENISA) ja asetuksen (EY) N:o 460/2004 kumoamisesta 21. toukokuuta 2013 annetun Euroopan parlamentin ja neuvoston asetuksen (EU) N:o 526/2013 (4) ja erityisesti sen 21 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5),

               —

               ottaa huomioon Euroopan parlamentin ja neuvoston asetuksen (EU, Euratom) N:o 966/2012 208 artiklassa tarkoitettuja elimiä koskevasta varainhoidon puiteasetuksesta 30. syyskuuta 2013 annetun komission delegoidun asetuksen (EU) N:o 1271/2013 (6) ja erityisesti sen 108 artiklan,

               —

               ottaa huomioon työjärjestyksen 94 artiklan ja liitteen V,

               —

               ottaa huomioon talousarvion valvontavaliokunnan mietinnön (A8-0098/2016),

               1.

               myöntää Euroopan unionin verkko- ja tietoturvaviraston pääjohtajalle vastuuvapauden viraston talousarvion toteuttamisesta varainhoitovuonna 2014;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan unionin verkko- ja tietoturvaviraston pääjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 409, 9.12.2015, s. 223.

      (2)  Ks. alaviite 1.

      (3)  EUVL L 298, 26.10.2012, s. 1.

      (4)  EUVL L 165, 18.6.2013, s. 41.

      (5)  EYVL L 357, 31.12.2002, s. 72.

      (6)  EUVL L 328, 7.12.2013, s. 42.


Avis juridique important

|

31997D0184

97/184/EY: Neuvoston päätös, tehty 13 päivänä maaliskuuta 1997, huumeiden ja psykotrooppisten aineiden laittomassa valmistuksessa usein käytettävien esiasteiden ja kemiallisten aineiden valvontaan liittyvää yhteistyötä koskevan Euroopan yhteisön ja Meksikon yhdysvaltojen sopimuksen tekemisestä

Virallinen lehti nro L 077 , 19/03/1997 s. 0022 - 0023

NEUVOSTON PÄÄTÖS,tehty 13 päivänä maaliskuuta 1997,huumeiden ja psykotrooppisten aineiden laittomassa valmistuksessa usein käytettävien esiasteiden ja kemiallisten aineiden valvontaan liittyvää yhteistyötä koskevan Euroopan yhteisön ja Meksikon yhdysvaltojen sopimuksen tekemisestä (97/184/EY) EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 113 artiklan yhdessä 228 artiklan 2 kohdan ensimmäisen lauseen ja 4 kohdan kanssa,ottaa huomioon komission ehdotuksen,sekä katsoo, ettäneuvosto valtuutti 25 päivänä syyskuuta 1995 komission neuvottelemaan yhteisön puolesta esiasteiden ja kemiallisten aineiden valvontasopimukset Amerikan valtioiden järjestön jäsenvaltioiden kanssa,komissio saattoi neuvottelut päätökseen 25 päivänä lokakuuta 1996 Meksikon yhdysvaltojen kanssa tämän valtuutuksen perusteella,on soveliasta, että neuvosto valtuuttaa komission kuultuaan neuvoston nimeämää erityiskomiteaa hyväksymään muutoksia yhteisön puolesta, silloin kun sopimuksessa sallitaan, että yhteinen seurantaryhmä voi tehdä ne; kyseiset valtuutukset on rajoitettava kuitenkin sopimuksen liitteiden muutoksiin, jos kyseessä ovat esiasteista ja kemiallisista aineista annettuun yhteisön lainsäädäntöön jo sisältyvät aineet.ON PÄÄTTÄNYT SEURAAVAA:1 artikla Hyväksytään yhteisön puolesta Euroopan yhteisön ja Meksikon yhdysvaltojen välinen sopimus huumeiden ja psykotrooppisten aineiden laittomassa valmistuksessa usein käytettävien esiasteiden ja kemiallisten aineiden valvontaan liittyvästä yhteistyöstä.Sopimuksen teksti on tämän päätöksen liitteenä.2 artikla Neuvoston puheenjohtaja toimittaa yhteisön puolesta 12 artiklassa määrätyn asiakirjan Meksikon yhdysvaltojen hallitukselle (1).3 artikla 1. Komissio edustaa yhteisöä jäsenvaltioiden edustajien avustamana sopimuksen 9 artiklassa määrätyssä yhteisessä seurantaryhmässä.2. Komissio valtuutetaan hyväksymään yhteisön puolesta yhteisen seurantaryhmän sopimuksen liitteisiin tekemät muutokset sopimuksen 10 artiklassa määrättyä menettelyä noudattaen.Komissiota avustaa tässä tehtävässä neuvoston nimeämä erityiskomitea, jonka tehtävänä on myös yhteisen kannan laatiminen.3. Edellä 2 kohdassa tarkoitettu valtuutus rajoitetaan niihin aineisiin, jotka sisältyvät jo huumeiden esiasteista ja kemiallisista aineista annettuun asiaa koskevaan yhteisön lainsäädäntöön.4 artikla Tämä päätös julkaistaan Euroopan yhteisöjen virallisessa lehdessä.Tehty Brysselissä 13 päivänä maaliskuuta 1997.Neuvoston puolestaM. PATIJNPuheenjohtaja(1) Neuvoston pääsihteeristö julkaisee sopimuksen voimaantulopäivän Euroopan yhteisöjen virallisessa lehdessä.